Fransiya Hukumati ishtirokida “Navoiy viloyatidagi “Navoiy” va “Uchqora” nasos stansiyalarini rekonstruksiya qilish” loyihasini amalga oshirishga doir birinchi navbatdagi chora-tadbirlar to‘g‘risida

Navoiy viloyatidagi sug‘oriladigan yerlarda qishloq xo‘jaligi ishlab chiqarishini barqaror rivojlantirishni ta’minlash, shuningdek Fransiya Respublikasi bilan hamkorlikni yanada kengaytirish maqsadida Vazirlar Mahkamasi qaror qiladi:
 1. O‘zbekiston Respublikasi Hukumati bilan Fransiya Respublikasi Hukumati o‘rtasida 2009-yil 15-dekabrdagi Moliyaviy Protokolga binoan “Navoiy viloyatidagi “Navoiy” va “Uchqora” nasos stansiyalarini rekonstruksiya qilish” loyihasini amalga oshirish uchun Fransiya Respublikasi Hukumati tomonidan, besh yillik imtiyozli davrni qo‘shgan holda, 20 yil muddatga 15,0 mln yevro miqdorida imtiyozli ssuda berilayotganligi ma’lumot uchun qabul qilinsin.
 2. Belgilab qo‘yilsinki, “Navoiy viloyatidagi “Navoiy” va “Uchqora” nasos stansiyalarini rekonstruksiya qilish” loyihasini amalga oshirish doirasida:
 O‘zbekiston Respublikasi Qishloq va suv xo‘jaligi vazirligi loyihaning o‘z vaqtida amalga oshirilishi, jalb etilayotgan imtiyozli ssudadan maqsadli va samarali foydalanilishi uchun mas’ul bo‘lgan ijro etuvchi organ hisoblanadi;
 imtiyozli ssuda bo‘yicha asosiy qarzni qaytarish va foizlarni to‘lash bilan bog‘liq xarajatlar davlat budjeti mablag‘lari hisobiga amalga oshiriladi.
 3. “Navoiy viloyatidagi “Navoiy” va “Uchqora” nasos stansiyalarini rekonstruksiya qilish” loyihasini amalga oshirish uchun Fransiya Respublikasi Hukumatining imtiyozli ssudasini qaytarish va uning bo‘yicha foizlarni to‘lashning prognoz jadvali ilovaga* muvofiq tasdiqlansin.
 4. O‘zbekiston Respublikasi Moliya vaziriga O‘zbekiston Respublikasi Moliya vazirligi bilan Natiksis banki o‘rtasida ssuda to‘g‘risidagi bitimni O‘zbekiston Respublikasi Hukumati nomidan imzolash vakolati berilsin.
 5. O‘zbekiston Respublikasi Qishloq va suv xo‘jaligi vazirligi ikki oy muddatda:
 loyiha bo‘yicha injiniring ishlarini bajarish uchun O‘zbekiston Respublikasi qonun hujjatlariga muvofiq Fransiya konsalting tashkiloti tanlanishini ta’minlasin;
 loyihaning texnik-iqtisodiy asoslashi ishlab chiqilgandan keyin uning vakolatli ekspertiza organlarida kelishilishini va tasdiqlash uchun belgilangan tartibda O‘zbekiston Respublikasi Vazirlar Mahkamasiga kiritilishini ta’minlasin.
 6. O‘zbekiston Respublikasi Tashqi ishlar vazirligi Qishloq va suv xo‘jaligi vazirligining buyurtmanomalariga binoan ko‘rsatib o‘tilgan loyihani amalga oshirishda ishtirok etuvchi xorijiy mutaxassislarga kirish vizalarining konsullik yig‘imlari va boshqa yig‘imlar undirilmasdan rasmiylashtirilishini belgilangan tartibda ta’minlasin.
 7. O‘zbekiston Respublikasi Ichki ishlar vazirligi Qishloq va suv xo‘jaligi vazirligining buyurtmanomalariga binoan ko‘rsatib o‘tilgan loyihani amalga oshirishda ishtirok etuvchi xorijiy mutaxassislarga, ularni davlat bojlari to‘lashdan ozod qilgan holda, ko‘p martalik vizalarning berilishi va muddati uzaytirilishini, shuningdek vaqtinchalik yashash joyi bo‘yicha vaqtinchalik ro‘yxatdan o‘tkazilishini va vaqtinchalik ro‘yxatdan o‘tkazish muddati uzaytirilishini belgilangan tartibda ta’minlasin.
 8. O‘zbekiston Respublikasi Mehnat va aholini ijtimoiy muhofaza qilish vazirligi Qishloq va suv xo‘jaligi vazirligining buyurtmanomalariga binoan ko‘rsatib o‘tilgan loyihani amalga oshirishda ishtirok etuvchi xorijiy mutaxassislarni O‘zbekiston Respublikasi hududida mehnat faoliyatiga jalb etishga ruxsatnomalar, shuningdek ularning mehnat faoliyatini amalga oshirish huquqiga tasdiqnomalar berilishi (muddati uzaytirilishi)ni belgilangan tartibda ta’minlasin.
 9. Mazkur qarorning bajarilishini nazorat qilish O‘zbekiston Respublikasining Bosh vaziri Sh.M. Mirziyoyev zimmasiga yuklansin.